戰後香港人口急劇增加，塑膠製品剛開始喺美國同日本流行，塑膠家品嘅成本同售價都比木製材料平，喺香港嘅需求日漸增加，星光實業因而由日本引進機器製造塑膠製品。1960年代香港多次實施食水管制，家家戶戶以至工廠食肆需要容器儲存食水，「紅a」膠水桶因為比鐵罐同木桶輕而大行其道，令「紅a」成為家傳戶曉嘅品牌，而紡織同塑膠業令到香港就業人口同工業區增加。